贈汪十四
作者：釋德洪
朝代：宋

paragraphs: 石麒麟兒天上物，英姿秀徹氣超忽。
我非寶公亦識君，嘉期半千知一出。
五色豪端欲飛動，萬卷胸中正撐突。
會當談笑取卿相，先看唾手斫月窟。
詞鋒堂堂無筆陣，人笑我頑取纓紱。
昨日賡酬一百篇，遶紙風雷出倉卒。
我詩拙惡未全貧，君語定知窮到骨。
朝來爽氣西山高，倚杖風流如拄笏。
祇恐與君汗漫游，共跨長鯨過溟渤。